《灵隐寺寻耶溪上人》
明代·徐熥

浮玉山中曾把臂，风景依稀如隔世。常叹空门无定踪，此生何处求真谛。

秋风一棹过钱塘，闻说吾师在上方。扶杖入山急相访，灵隐寺中松隐堂。

方鞋破衲出相见，怪我年来华发变。相逢不作世间言，指点前山云几片。

半榻跏趺双树边，笑谈隐隐生云烟。论交共结三生约，出世同参一指禅。

新诗别后多如此，总是禅机非绮语。胜地何须论虎溪，高风不用推支许。

须臾残照下雷峰，送客松关第几重。悠悠此别何时遇，愁听云堂薄暮钟。

作者简介：福建闽县人，字惟和。徐𤊹兄。万历四十六年举人。负才淹蹇，肆力诗歌。与弟徐𤊹并有才名，然𤊹以博学称，熥则以词采著。有《幔亭集》。